Almedin Fejzics kammerater i 1.g på Frederiksværk Gymnasium har skrevet til integrationsminister Inger Støjberg. De har demonstreret foran Christiansborg og samlet penge ind, så han kan blive udvekslingsstudent.

Lige lidt har det hjulpet. På bundlinjen står der stadig, at Almedin Fejzic og hans familie har fået afslag på opholdstilladelse efter tre år i Danmark.

Dermed må den unge gymnasieelev fra Hundested opgive drømmen om at blive læge i Danmark, og tirsdag klokken 10 er han og familien tvunget til at indløse en enkeltbillet tilbage til Bosnien.

Gennem forløbet har det ikke skortet på opbakning til Almedin Fejzic, og i fredags ringede telefonen hos hans rektor på Frederiksværk Gymnasium, Johnny Simonsen. I røret var en privat virksomhedsejer, der tilbød at betale hans udvekslingsophold i Danmark, skriver TV 2 Lorry.

Johnny Simonsen kontaktede efterfølgende de relevante myndigheder for at få grønt lys. Svaret var dog nedslående, idet rektoren fik at vide, at Almedin Fejzic skal have påbegyndt en ungdomsuddannelse i sit hjemland for at kunne blive udvekslingsstudent i Danmark.

Men fordi han blot var 14 år, da han kom til Danmark, var han ikke startet på en ungdomsuddannelse i Bosnien. Nu er han for gammel til at begynde på en ungdomsuddannelse i Bosnien.

Den ukendte virksomhedsejer er ikke den eneste, der har ville finansiere et udvekslingsophold til Almedin Fejzic. Både hans klassekammerater på Frederiksværk Gymnasium og vennerne på nabogymnasiet Frederiksborg har haft gang i indsamlinger til formålet. Det samme har den unge mands dansklærerinde, som han har boet hos i en længere periode. Disse indsamlinger ser nu ud til at have været forgæves.